'சோமனூர் பேருந்து நிலையம் 29,994.78 சதுர அடி கொண்டது. IUDP திட்டத்தில் 1997-1998-ல் ரூ.30 லட்சம் செலவில் கட்டப்பட்டது' என அரசு அறிக்கையில் குறிப்பிடப்பட்டுள்ளது. பிரபாகரன் என்ற பயணி கூறுகையில், "கோவையின் பல கிராமங்களுக்குச் செல்ல இங்கு வந்துதான் பஸ் ஏற வேண்டும். மேற்கூரை இடிந்து விழுந்து ஒரு வருஷம் ஆகிறது. இரண்டு முறை ஆய்வு செய்தார்கள். மூத்த ஐ.ஏ.எஸ் அதிகாரி ககன் தீப் சிங் பேடி ஆய்வு செய்து அரசுக்கு அறிக்கை சமர்பித்தார். நிவாரணத்தொகை குறித்து அவரும் உறுதியளித்தார். அதிகாரி பேச்சும், அரசியல்வாதி பேச்சும் காற்றோடு போய்விட்டது. இன்னும் எந்த விதமான நடவடிக்கையும் எடுக்கவில்லை. இப்போதைய பேருந்து நிலைய நிலைமை எப்படி இருக்கிறது தெரியுமா? இடிந்த கட்டடத்திலேயே பணி செய்கிறார்கள். அவ்வளவு ஆபத்து இருந்தும் பயணிகள் அங்கு நின்றுதான் பஸ் ஏறுகிறார்கள். முதியோர்கள் எல்லாம் வெயிலில் உட்கார்ந்திருக்கிறார்கள். பேருந்துகள் அதிக நெருக்கடியில் நிறுத்திவைக்கப்படுகின்றன. பயணிகளோ, பாதுகாப்பு அற்ற நிலையிலதான் தினமும் பயணமும் செய்கிறார்கள். இந்நிலை எப்போது மாறுமோ?" என்றார்.